Пачыная з 2000 г. навуковыя інтарэсы Лабараторыі ад праблем распазнавання зноў пераходзяць да праблем сінтэзу маўлення. Распрацоўваецца новая мультыхвалевая мадэль сінтэзу маўлення па тэксце, якая забяспечвае высокую якасць і персаналізацыю сінтэзаванага маўлення. Важкі ўклад у стварэнне на аснове гэтай мадэлі сінтэзатара маўлення “Мультыфон” унеслі супрацоўнікі лабараторыі Віталь Кісялёў і Зміцер Жадзінец. Адначасова тэарэтычна абгрунтоўваецца і развіваецца новы навуковы кірунак у маўленчых даследаваннях – камп’ютарнае кланаванне маўлення – для рашэння задач высакаякаснага сінтэзу маўлення па тэксце з максімальна магчымым набліжэннем да голасу і манеры чытання пэўнага чалавека; ствараюцца тэхналогія і адмысловыя праграмныя сродкі кланавання акустычных, фанетычных і інтанацыйных характарыстык маўлення чалавека. Істотны ўклад у стварэнне праграмных сродкаў кланавання маўлення – “Фонакланатар” і “Інтакланатар” унеслі супрацоўнікі лабараторыі Андрэй Давыдаў і Лілія Цырульнік.